5.  ทรัพย์สินที่ใช้ในการประกอบธุรกิจ

(1) ที่ดิน อาคารและอุปกรณ์สุทธิ

ที่ดิน และอาคาร

ที่ดินเป็นกรรมสิทธิ์ของธนาคารใช้เป็นที่ทำการของสำนักงานใหญ่ สำนัก สาขา และสาขาย่อย
พื้นที่ส่วนกลางบ้านพักพนักงานและบ้านพักตากอากาศของพนักงาน
อาคารที่เป็นกรรมสิทธิ์ของธนาคารเป็นอาคารที่ก่อสร้างบนที่ดินดังกล่าว

ณ วันที่ 31 ธันวาคม 2546 ธนาคารมีที่ดินและอาคารเป็นราคาทุน 3,339 ล้านบาท
โดยที่ดินและอาคารดังกล่าวไม่ติดจำนองใด ๆ ซึ่งแบ่งเป็นที่ดินจำนวน 816 ล้านบาท
และเป็นอาคารจำนวน 2,523 ล้านบาท ทั้งนี้ หากคิดมูลค่าสุทธิตามบัญชี ณ วันที่ 31 ธันวาคม
2546 ธนาคารมีที่ดินและอาคารรวมทั้งสิ้น 2,563 ล้านบาท

  อุปกรณ์และอื่น ๆ

ณ วันที่ 31 ธันวาคม 2546 ธนาคารมีอุปกรณ์ราคาทุนจำนวน 1,458 ล้านบาท สินทรัพย์ระหว่างทำ
จำนวน 47 ล้านบาท

ณ วันที่ 31 ธันวาคม 2546 ธนาคารและบริษัทย่อยมีที่ดิน อาคาร อุปกรณ์และอื่นๆ ราคาทุนจำนวน
5,099 ล้านบาท เมื่อหักส่วนที่ตีราคาเพิ่ม/ลด
ค่าเสื่อมราคาสะสมและสำรองสินทรัพย์ชำรุดสูญหาย/ด้อยค่ารวมจำนวน 1,916 ล้านบาทแล้ว
ธนาคารจะมีที่ดิน อาคารและอุปกรณ์สุทธิตามบัญชีจำนวน 3,183 ล้านบาท ทั้งนี้
ธนาคารไม่ได้ใช้ที่ดินและอาคารในการดำเนินงานจำนวน 2 ล้านบาท
ซึ่งอยู่ระหว่างรอการจำหน่ายทั้งจำนวน

(2) สิทธิตามสัญญาเช่า

สิทธิตามสัญญาเช่าเป็นกรรมสิทธิของธนาคารตามอายุสัญญาการเช่า
แสดงในราคาทุนสุทธิหลังหักค่าตัดจำหน่ายสะสม ณ วันที่ 31 ธันวาคม 2546 มีจำนวน 71 ล้านบาท
ปัจจุบันธนาคารได้ใช้เป็นที่ทำการของสาขา สาขาย่อย ศูนย์แลกเปลี่ยนเงินตราต่างประเทศ
และสถานที่ฝากถอนเงินอัตโนมัติ (ATM) มีอายุตามสัญญาเช่าประมาณ 1 - 30 ปี

(3) เงินลงทุนในบริษัทย่อยและบริษัทร่วม

ณ วันที่ 31 ธันวาคม 2546 ธนาคารมีเงินลงทุนในบริษัทย่อย 7 บริษัท และบริษัทร่วม 1 บริษัท
มีมูลค่าเงินลงทุนตามวิธีส่วนได้เสีย (Equity Method) และหักค่าเผื่อการด้อยค่าแล้วจำนวน
2,311 ล้านบาท ในระหว่างปี 2546 บริษัทเงินทุน กรุงไทยธนกิจ จำกัด (มหาชน)
ซึ่งเป็นบริษัทย่อยได้จดทะเบียนเลิกกิจการ ธนาคารรับเงินจากการชำระบัญชีจำนวน 1,494
ล้านบาท ได้บันทึกลดจากเงินลงทุน

นอกจากนี้ ธนาคารมีการดำเนินการดังนี้

-   จำหน่ายเงินลงทุนในบริษัท นวลิสซิ่ง จำกัด (มหาชน) ที่เดิมธนาคารถือหุ้นอยู่ร้อยละ 19.98
    ออกไปทั้งหมด

-   ธนาคารได้ดำเนินการให้มีการชำระบัญชีบริษัท นวแฟคตอริ่ง จำกัด
    ซึ่งธนาคารถือหุ้นอยู่ในสัดส่วนร้อยละ 90 โดยขณะนี้การดำเนินการชำระบัญชียังไม่เสร็จสิ้น
    แต่อย่างไรก็ตามธนาคารได้รับรู้การด้อยค่าไปแล้วจำนวน 86 ล้านบาท ในปี 2544

นโยบายการลงทุนในบริษัทย่อยและบริษัทร่วม

ธนาคารมีนโยบายที่จะคงเงินลงทุนไว้เฉพาะในบริษัทย่อยที่จะส่งเสริมธุรกิจของธนาคารเท่านั้น เช่น
ธุรกิจประกันภัย ธุรกิจหลักทรัพย์ ธุรกิจที่ปรึกษา เป็นต้น

บริษัท กรุงไทยธนกิจ จำกัด (มหาชน) (“กรุงไทยธนกิจ”)

ในปี 2546
กรุงไทยธนกิจได้เสร็จสิ้นภาระกิจในการเป็นตัวกลางในโครงการแลกเปลี่ยนตั๋วสัญญาใช้เงินของ 16
สถาบันการเงินที่ถูกปิดกิจการ
และได้คืนใบอนุญาตประกอบธุรกิจเงินทุนต่อธนาคารแห่งประเทศไทยแล้ว
ปัจจุบันบริษัทได้แต่งตั้งผู้ชำระบัญชีแล้วและอยู่ในระหว่างการดำเนินการต่างๆ
ที่เกี่ยวข้องเพื่อการชำระบัญชี

บริษัทหลักทรัพย์ บีที จำกัด (“บล.บีที”) 

บล.บีที
เป็นบริษัทหลักทรัพย์ที่ได้รับใบอนุญาตประกอบธุรกิจหลักทรัพย์จากกระทรวงการคลังให้ประกอบธุรกิจหลักทรัพย์
4 ประเภท คือ กิจการนายหน้าซื้อขายหลักทรัพย์ กิจการค้าหลักทรัพย์ กิจการที่ปรึกษาการลงทุน
และกิจการจัดจำหน่ายหลักทรัพย์ เริ่มทำธุรกิจตั้งแต่วันที่ 1 กุมภาพันธ์ 2543 ณ วันที่ 31 ธันวาคม
2546 มีสินทรัพย์รวมจำนวน 2,963.25 ล้านบาท หนี้สินรวมจำนวน 2,053.04 ล้านบาท
และส่วนของผู้ถือหุ้นจำนวน 910.21 ล้านบาท โดยมีทุนจดทะเบียนและชำระแล้ว 1,200 ล้านบาท
ผลการดำเนินงานในปี 2546 บริษัทมีรายได้รวม 454.90 ล้านบาท โดยมีผลกำไรสุทธิ จำนวน
65.78 ล้านบาท

บริษัท บีที ที่ปรึกษาธุรกิจ จำกัด

จัดตั้งขึ้นเมื่อวันที่ 18 ตุลาคม 2544 ด้วยทุนจดทะเบียน 13 ล้านบาท ซึ่งมีธนาคารไทยธนาคารถือหุ้นอยู่ร้อยละ 99.99 ของทุนจดทะเบียน บริษัทเริ่มเปิดให้บริการลูกค้าตั้งแต่วันที่ 1 กุมภาพันธ์ 2545 เป็นต้นมา โดยบริษัทมุ่งเน้นการให้บริการที่ปรึกษาอย่างครบวงจร สำหรับบริการหลักๆ ของบริษัทมีดังนี้

  1. ที่ปรึกษาทางภาษีอากร

  2. ที่ปรึกษาทางบัญชีและการเงิน

  3. งานด้านการตรวจสอบภายใน

  4. งานด้านการรับทำวิจัยทางธุรกิจ

  5. ที่ปรึกษากฏหมาย

  6. ที่ปรึกษาในการจัดการและการบริหารงานองค์กร

  7. ที่ปรึกษาทางด้านเทคโนโลยีสารสนเทศ

สำหรับทางด้านการตลาดนั้น บริษัท บีที ที่ปรึกษาธุรกิจ
เน้นการทำตลาดจากฐานลูกค้าของธนาคารก่อนในลำดับแรก
จากนั้นก็จะประสานงานกับบริษัทในเครือของธนาคารเพื่อทำการขยายฐานลูกค้าของบริษัทให้มากขึ้น
สำหรับผลประกอบการของบริษัทในปี 2546 นั้น บริษัทมีรายได้ 9.29 ล้านบาท และมีผลขาดทุนสุทธิ
8.87 ล้านบาท สินทรัพย์ของบริษัท ณ 31 ธันวาคม 2546 เท่ากับ 7.23 ล้านบาท
ขณะที่มีหนี้สินรวม 6.83 ล้านบาท และมีส่วนของผู้ถือหุ้น 0.40 ล้านบาท

บริษัท บีทีประกันภัย จำกัด

จดทะเบียนจัดตั้งขึ้นตั้งแต่ปี 2525 ในนามบริษัท สุขุมวิทย์ประกันภัย จำกัด
ต่อมาได้มีการเปลี่ยนชื่อหลายครั้งเนื่องจากการเปลี่ยนแปลงผู้ถือหุ้นใหญ่
โดยปัจจุบันได้เปลี่ยนชื่อเป็นบริษัท บีทีประกันภัย จำกัด เมื่อวันที่ 13 พฤษภาคม 2545
ดำเนินธุรกิจด้านประกันวินาศภัย 4 ประเภท ได้แก่ ประกันอัคคีภัย ประกันรถยนต์
ประกันภัยทางทะเล และประกันภัยเบ็ดเตล็ด สำนักงานใหญ่ตั้งอยู่ที่ชั้น 23 – 24
อาคารไทยธนาคาร ถนนหลังสวน

ณ วันที่ 31 ธันวาคม 2546 บริษัทมีทุนจดทะเบียน 300 ล้านบาท ชำระเต็มมูลค่าแล้ว สินทรัพย์รวม
352.02 ล้านบาท หนี้สินรวม 159.05 ล้านบาท คงเหลือส่วนของผู้ถือหุ้น 192.97 ล้านบาท
สำหรับผลการดำเนินงานในปี 2546 บริษัทได้รับเบี้ยประกันภัยรับทั้งสิ้น 198.76 ล้านบาท
และมีผลกำไรสุทธิ 19.29 ล้านบาท โดยในส่วนของเบี้ยประกันภัยรับนั้น
เบี้ยประกันภัยรถยนต์คิดเป็นสัดส่วนประมาณร้อยละ 27.39 ทั้งนี้
เป็นไปตามนโยบายของธนาคารให้บริษัท บีที ประกันภัย
จำกัดทำการปรับลดสัดส่วนการรับประกันภัยประเภทรถยนต์ลง
และเพิ่มสัดส่วนการรับประกันภัยประเภทอื่นให้มากขึ้น โดยจะพัฒนาระบบงานและบุคลากรด้าน
Non-Motor ทั้งด้านการตลาด การรับประกันภัยและสินไหม สำหรับแนวทางในการขยายธุรกิจนั้น
จะเน้นช่องทางการตลาดผ่านธนาคารและบริษัทในเครือ
ตลอดจนพันธมิตรทางธุรกิจของธนาคารเป็นสำคัญ